EKSKLUSIEF: Patricia se stem gespaar!
JY LEES NOU EKSKLUSIEF: Patricia se stem gespaar!
Dit was slegte nuus vir Patricia Lewis. Ses nie-kankeragtige gewasse sou naby die sangeres se stembande verwyder moes word, wat haar sangloopbaan kon kortknip. Nou is dit net die lááste opsie . . .
Sy het eksklusief met Marguerite van Wyk vanaf hul vakansiehuis in Balito in KwaZulu-Natal gesels waar sy en haar familie die afgelope week aangesterk het ná griep.
Nadat die bom oor my tumors in die pers gebars het, het ek baie e-posse en oproepe van dokters en professore ontvang. Ek het gehoor van 'n Duitse dokter, 'n vrou, wat 'n nuwe, kontroversiële antibiotikum daarvoor oorweeg. En ek het self baie navorsing begin doen. Ek kyk ook na die sogenaamde Scio-behandeling. Dis 'n masjien wat gebruik word (moenie my vra hoe dit werk nie, dis iets wat 'n blonde nie verstaan nie!) om die tumors te laat verdwyn. Ek sal waarskynlik vroeg aanstaande week met die eerste van 'n paar Scio-behandelings begin. Dit sal natuurlik ook help as ek gesonder begin leef en meer vitamienes drink. Ek sal ook daarna kyk om pille te drink om my onderaktiewe skildklier te behandel. Dit behoort die skildklier-werking te stabiliseer. Tot dusver het ek daarvan weggebly. Die dokters wil net sny, maar as jy 'n sanger is, is daar baie op die spel. En ek wil weet ek het al die moontlikhede ondersoek voordat ek dít oorweeg.
Gestel daar moet tóg geopereer word en jou sangloopbaan is op 'n einde, hoe sal jy dit verwerk?
Een van die belangrikste lesse wat ek van my ouers geleer het, is dat ek altyd moet vasbyt. As dit só moet wees, sal ek aangaan met my lewe. Ek en my man, Mark Whitfield, ontwikkel eiendomme in Balito en sal daarmee voortgaan. Ek sal steeds sing in die stort! Ek weet nie of ek vir Max (5) sal sing nie, want soms as ek die radio aansit en 'n liedjie saamsing, sê hy: 'Mammie, bly stil, ek wil die liedjie hoor.' En ek sal voortgaan om vervaardiging vir TV te doen.
Jy het blykbaar 9 kg aangesit die afgelope jaar as gevolg van jou onderaktiewe skildklier. Het jy dit al afgeskud?
Ek was obese en het binne twee weke 5 kg verloor. Beslis nie op die gesondste manier nie. Ek het myself uitgehonger en sowat 100 km op die treadmill gehardloop. Ek pas nou weer in my nr. 32-jeans.
Watter ander gevolge het die skildklier op jou gesondheid?
Ek was bietjie "af", maar dit beteken nie ek loop 24 uur van die dag met 'n lang gesig rond nie. Solank ek weet my man en kind is reg, is ek tevrede. My probleme met die skildklier het ook veroorsaak dat nie al my hormone afgeskei word nie.
Hoe kry jy dit reg om so positief te bly?
My geloof help baie. Ek bid elke tien minute. En ek sê sommer vir Hom dankie vir 'n mooi sonsondergang, vir my lewe en vra dat die Here my ouers, my kind en my man oppas. Ek kry ook baie bemoedigende e-posse, SMS'e en oproepe van familie en vriende. Ek is vanjaar twintig jaar in die bedryf. Soms kry 'n mens negatiewe kommentaar van 'n suurknol, maar ek steur my nie daaraan nie. 'n Mens besef nie almal kan van jou hou nie. Oor die algemeen is die aanhangers baie opbouend. Dit drá my.
Hoekom werk jou en Mark se verhouding so goed?
My man is ongelooflik. Hy bring soggens vir my tee in die bed, masseer my en as ek "af" voel, dan huil ek in sy arms en hy sê ek hoef my oor niks te bekommer nie. Als sal regkom. Ons lag ontsettend baie. Vír en saam met mekaar. Die afgelope 7 jaar is ons 24/7 saam. Ons was nog net een aand nié bymekaar nie en dis toe sy pa dood is en hy George toe moes vlieg. Maar ek het die volgende dag by hom aangesluit. Ons glo mens moenie lewensituasies té ernstig opneem nie. As dinge vandag sleg is, kan dit môre net beter gaan. "If life hands you lemons, make lemonade." Ek is terloops ook mál oor suurlemoene en eet dit sommer net so. Dit is ook goed vir die stem – as ek CD's opneem, drink ek warm tee met suurlemoen en heuning.
Verstaan Max dat jy nou 'siek' is?
Hy is bietjie angstig en as hy na 'n TV-program kyk waar 'n operasie op 'n dier of mens gedoen word, vra hy: 'Mammie, gaan hulle jou ook so opsny?'
Hoe voel jy fisiek – het jy enige pyn of ongemak?
Daar is net 'n effense drukking op my stembande, maar ek voel glad nie siek nie. Ek lei my lewe absoluut normaal. Maar sommige dae voel ek wel soos 'n hond as ek wakker word. Dan kyk ek nog in die spieël en lyk ook soos 'n hond! Maar as ek eers gestort het en my man en kind het my gesoen, is die lewe weer reg.
Wat het jy uit dié ondervinding met die tumors naby jou stembande geleer?
Moet niks as vanselfsprekend aanvaar nie. Die lewe is heilig, broos en wonderlik. Leef só dat jy iets vir ander beteken. Die lewe sal 'n baie beter plek wees as ons ander behandel soos wat ons behandel wil word.
Jy en David Hasselhoff het onlangs duette opgeneem. Daar is in die pers bespiegel dat dit moontlik die laaste keer kan wees dat jy sal sing . . . Wat het jy die meeste van dié ervaring geniet?
Ons het gerol op die vloer soos ons lag. My man het als verfilm vir David se werklikheidsreeks wat in Amerika uitgesaai word. David is 'n ongelooflike vriend wat halfpad rondom die wêreld gevlieg het om my by te staan. Dit was 'n wonderlike ervaring.
Jy het sekerlik 'n gunsteling-liedjie wat jy self sing . . .
Ek was nog nooit 'n groot fan van my eie musiek nie, ek is ontsettend krities op myself en ek haat dit om na myself op televisie te kyk. Maar toe ek swanger was het ek "Tuine van my siel" vir klein Max geskryf. Hy het nog in my maag geskop. Dis 'n baie spesiale liedjie vir my. Ek het dit gesing by Skouspel toe hy ses maande oud was.